Георг Хайм
Русия
март 1911

Превод от немски: Георги Жечев, —

chitanka.info

Далеч, зад Верхоянск, сред глухи степи,

под снежния пустинен небосклон,

в окови тежки, мрачен легион,

те гаснат в изтезания свирепи.

Като циклопи, в рудниците свряни,

размахват кирките. Ни стон, ни глас.

Пазачът злобен с бич ги шиба в бяс

и плещите им тънат в кръв и рани.

И вместо слънце — свети им луна,

когато към бараките ги карат.

Тук, грохнали, заспиват — и в съня

си виждат: мракът се разгаря

и на върлина в родната страна

стърчи главата кървава на царя.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.